Η **Αθανασία Τσουμελέκα** (Πρέβεζα, 2 Ιανουαρίου 1982) είναι Ελληνίδα πρώην αθλήτρια του στίβου στο αγώνισμα του βάδην. Κατέκτησε την πρώτη θέση στην απόσταση των 20 χιλιομέτρων στους Ολυμπιακούς Αγώνες της Αθήνας.

Συμμετοχές σε αγώνες
--------------------

Η πρώτη της συμμετοχή σε μεγάλη διοργάνωση έγινε το 2002 στο Ευρωπαϊκό Πρωτάθλημα Στίβου του Μονάχου, όπου με επίδοση 1.31.25 κατέλαβε την ένατη θέση και κατέρριψε το πανελλήνιο ρεκόρ για τα 20 χιλιόμετρα.

Το 2003 ανακηρύχθηκε πρωταθλήτρια Ευρώπης για αθλήτριες κάτω των 23 ετών στο Μπίντγκοτζ με επίδοση 1.33.55. Στη συνέχεια έλαβε μέρος στο Παγκόσμιο Πρωτάθλημα Στίβου 2003 στο Παρίσι, όπου κάνοντας μια εξαιρετική κούρσα κατέλαβε την 7η θέση με επίδοση 1.29.34. 

Την επόμενη χρονιά, το 2004, κατέκτησε το χρυσό μετάλλιο στους Ολυμπιακούς Αγώνες της Αθήνας. Πραγματοποιώντας κούρσα αναμονής, πήρε το προβάδισμα στα μέσα περίπου της κούρσας και άντεξε μέχρι το τέλος κατακτώντας το χρυσό μετάλλιο με επίδοση 1.29.12.

Το 2005, αν και αντιμετώπισε διάφορα προβλήματα που της στέρησαν τη δυνατότητα για μια καλή προετοιμασία, επιδίωξε και κατάφερε να συμμετάσχει στο Παγκόσμιο Πρωτάθλημα Στίβου 2005 του Ελσίνκι. Παρά τα προβλήματα, η Τσουμελέκα πραγματοποίησε καλή εμφάνιση και ενώ βρισκόταν στην 3η θέση με μεγάλη διαφορά από την 4η, ώσπου δέχθηκε τρίτη παρατήρηση και ακυρώθηκε, χάνοντας την ευκαιρία να κατακτήσει κάποιο μετάλλιο. Όπως η ίδια δήλωσε αργότερα, τη στιγμή εκείνη σκέφτηκε ακόμα και να σταματήσει τον αθλητισμό.

Το 2006 εγκατέλειψε τις προπονήσεις λόγω εγκυμοσύνης. Σύζυγoς και προπονητής της είναι ο Νίκος Δημητριάδης.

Το 2007 συμμετείχε στο Παγκόσμιο Πρωτάθλημα Στίβου που διεξήχθη στην Οσάκα αλλά εγκατέλειψε πριν από το τέλος του αγώνα.

Το 2008 συμμετείχε στους Ολυμπιακούς Αγώνες του Πεκίνο, όπου κατέλαβε την 9η θέση, καταρρίπτοντας μάλιστα το πανελλήνιο ρεκόρ, με επίδοση 1:27:54. Πέντε μήνες μετά, η θέση και η επίδοση που πέτυχε, ακυρώθηκαν από την IAAF και την WADA, επειδή βρέθηκε θετική σε έλεγχο ντόπινγκ. Εντούτοις, το 2014 αθωώθηκε από το Εφετείο Αθηνών.

Θετικό δείγμα ντόπινγκ και αποχώρηση
------------------------------------

Τον Ιανουάριο του 2009, η IAAF και ο Παγκόσμιος Οργανισμός Αντιντόπινγκ (WADA) επανεξέτασαν δείγματα εκατοντάδων αθλητών, που είχαν βγει αρνητικοί σε προηγούμενους ελέγχους, εφαρμόζοντας μια νέα μέθοδο αντιντόπινγκ, που ανίχνευε περισσότερες απαγορευμένες ουσίες. Στον έλεγχο αυτόν, η Αθανασία Τσουμελέκα βρέθηκε θετική στην ουσία CERA, που είναι μια εξελιγμένη μορφή της ουσίας ερυθροποιητίνη. Να σημειωθεί, ότι τα δείγματα της αθλήτριας, είχαν ληφθεί στις 6 Αυγούστου 2008, εξ αφορμής των Ολυμπιακών Αγώνων. Συνεπώς, η 9η θέση που κατέλαβε στο Πεκίνο ακυρώθηκε, μαζί με το πανελλήνιο ρεκόρ που πέτυχε. Η αθλήτρια ισχυρίστηκε ότι δεν είχε οποιαδήποτε (εν γνώσει της) ανάμειξη με χρήση της εν λόγω ουσίας. Ωστόσο, ο ΣΕΓΑΣ της επέβαλε διετή αποκλεισμό, ποινή που ανακοινώθηκε επίσημα από την IAAF στις 16 Απριλίου του 2009. Ο αποκλεισμός αυτός, την οδήγησε, στις 17 Ιανουαρίου 2009, στο να πάρει την απόφαση να σταματήσει πρόωρα και άδοξα την καριέρα της στον πρωταθλητισμό. Πέντε χρόνια μετά, η υπόθεση επανεξετάστηκε ενδελεχώς από το Εφετείο Αθηνών, μαζί με όλους τους φακέλους της IAAF και της WADA και στις 28 Ιανουαρίου 2014 έκρινε αθώα την αθλήτρια, λήγοντας με αυτόν τον αίσιο τρόπο την πολυετή περιπέτειά της. Αν και το ελληνικό δικαστήριο τελικά την δικαίωσε, εντούτοις, δεν αναιρέθηκε από την WADA η απόφαση για την ακύρωση της 9ης θέσης, που η αθλήτρια έλαβε στους Ολυμπιακούς Αγώνες του Πεκίνο και φυσικά η ίδια, παρά την λήξη της τιμωρίας της, δήλωσε απρόθυμη να επιστρέψει στην ενεργό δράση.

Διακρίσεις
----------

* 2002 – Ευρωπαϊκό Πρωτάθλημα Στίβου – 9η θέση (1.31.25), πανελλήνιο ρεκόρ.
* 2003 – Πρωταθλήτρια Ευρώπης για αθλήτριες κάτω των 23 ετών (1.33.55).
* 2003 – Παγκόσμιο Πρωτάθλημα Στίβου – 7η θέση (1.29.34).
* 2004 – Ολυμπιακοί Αγώνες 2004 – 1η θέση (1.29.12).
* 2008 - Ολυμπιακοί Αγώνες 2008 - 9η θέση (1.27.54), πανελλήνιο ρεκόρ

Εξωτερικοί σύνδεσμοι
--------------------

* Βιογραφικό olympionikes.gr
* Το προφίλ της Τσουμελέκα στο site της IAAF

Παραπομπές
----------

1. ↑  *World Athletics Database*. 177294.
2. ↑  «Ολυμπιακοί Αγώνες 7η ημέρα – πρωί – 9η με Π.Ρ. η Αθανασία». Αρχειοθετήθηκε από το πρωτότυπο στις 19 Αυγούστου 2022. Ανακτήθηκε στις 21 Ιανουαρίου 2023.
3. 1 2  «Αθώα έκρινε το Εφετείο την Ολυμπιονίκη Αθανασία Τσουμελέκα -Γιατί δεν αλλάζει η απόφαση της WADA». Αρχειοθετήθηκε από το πρωτότυπο στις 4 Μαΐου 2014. Ανακτήθηκε στις 24 Ιανουαρίου 2023.
4. ↑  Εξπρές Αρχειοθετήθηκε 2009-01-18 στο Wayback Machine. *Τέλος στον πρωταθλητισμό ανακοίνωσε η Τσουμελέκα*, 17 Ιανουαρίου 2009.
5. ↑  in.gr[*νεκρός σύνδεσμος*] Η IAAF ανακοίνωσε τη διετή τιμωρία της Τσουμελέκα, 16 Απριλίου 2009.
6. ↑  «Πικρός τερματισμός». Αρχειοθετήθηκε από το πρωτότυπο στις 24 Ιανουαρίου 2023. Ανακτήθηκε στις 24 Ιανουαρίου 2023.
7. ↑  «Η IAAF έκανε τον έλεγχο ντόπινγκ στην Τσουμελέκα». Αρχειοθετήθηκε από το πρωτότυπο στις 24 Ιανουαρίου 2023. Ανακτήθηκε στις 24 Ιανουαρίου 2023.
8. ↑  «Και η Τσουμελέκα στον Μαραθώνιο της Ρόδου Πηγή:www.dimokratiki.gr». Αρχειοθετήθηκε από το πρωτότυπο στις 12 Μαρτίου 2016. Ανακτήθηκε στις 24 Ιανουαρίου 2023. CS1 maint: Unfit url (link)
9. ↑  Αθώα η χρυσή Ολυμπιονίκης στο βάδην Αθανασία Τσουμελέκα για την υπόθεση ντόπινγκ Τα Νέα

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Ολυμπιακοί Αγώνες 2004 - Έλληνες Ολυμπιονίκες |
| --- |
|  |
| Χρυσά Μετάλλια | 
* Θωμάς Μπίμης & Νίκος Συρανίδης
* Ηλίας Ηλιάδης
* Σοφία Μπεκατώρου & Αιμιλία Τσουλφά
* Δήμος Ταμπάκος
* Αθανασία Τσουμελέκα
* Φανή Χαλκιά
 |  |
|  |
| Ασημένια Μετάλλια | 
* Τασούλα Κελεσίδου
* Χρυσοπηγή Δεβετζή
* Νίκος Κακλαμανάκης
* Εθνική πόλο γυναικών
* Αλέξανδρος Νικολαΐδης
* Ελισάβετ Μυστακίδου
 |
|  |
| Χάλκινα Μετάλλια | 
* Βασίλης Πολύμερος & Νίκος Σκιαθίτης
* Πύρρος Δήμας
* Αρτιόμ Κιουρεγκιάν
* Μιρέλα Μανιάνι
 |

 |